Dôvodová správa

A. Všeobecná časť

Návrh nariadenia vlády Slovenskej republiky o zavedení letného času v rokoch 2017 až 2021 (ďalej len „návrh nariadenia vlády“) predkladá Ministerstvo práce, sociálnych vecí a rodiny SR na základe § 1 zákona č. 54/1946 Zb. o letnom čase, v súlade s článkom 4 smernice Európskeho parlamentu a Rady 2000/84 ES z 19. januára 2001 o úprave letného času.

V zmysle tohto článku je Komisia povinná každých päť rokov uverejniť oznámenie, ktoré obsahuje časový plán uvádzajúci dátumy, kedy začína a končí obdobie letného času. Predkladaný návrh nariadenia vlády je v súlade s oznámením Komisie prijatým podľa  článku 4 uvedenej smernice pre roky 2017 až 2021 (Ú. v. EÚ 2016/C 61/01 zo dňa 17. 02. 2016).

Predkladaný návrh nariadenia vlády je v súlade s Ústavou Slovenskej republiky, ústavnými zákonmi, nálezmi ústavného súdu, všeobecne záväznými právnymi predpismi a právom Európskej únie. 

Návrh nariadenia vlády nebude mať vplyv na štátny rozpočet, rozpočty obcí a rozpočty vyšších územných celkov. Návrh nariadenia vlády nebude mať vplyv na podnikateľské prostredie, sociálne vplyvy, vplyv na životné prostredie, informatizáciu spoločnosti a služby verejnej správy pre občana. 

B. Osobitná časť
	
K § 1 a 2
	Navrhuje sa ustanoviť začiatok a koniec letného času pre roky 2017 až 2021, v súlade so smernicou Európskeho parlamentu a Rady 2000/84 ES z 19. januára 2001 o úprave letného času a oznámením Komisie vydaným v súlade s článkom 4 tejto smernice. 

K § 3 a prílohe 
Identifikuje sa preberaný právny akt Európskej únie.

K § 4 
Navrhuje sa, aby nariadenie vlády nadobudlo účinnosť 1. marca 2017.